钦定古今图书集成/方舆汇编/职方典/第1215卷 > 《飞鸿阁记》张栻
## 钦定古今图书集成/方舆汇编/职方典/第1215卷 > 《飞鸿阁记》张栻

宋兴，百有馀年，四方无虞，风俗淳厚，民不识干戈。有
儒生出于江南，高谈《诗》《书》，自拟伊、傅，而实窃佛老，以
济非鞅之术，举世风动，虽钜德故老，有莫能烛其奸。
其说一出，而天下始纷纷多事，反理诈诡之论，日以
益炽。邪慝相乘，卒兆异端之祸。考其所致，有自来矣。
靖康初，龟山杨先生任谏议大夫、国子监祭酒，始推
“本论奏其学术之谬，请追夺王爵，去配享。当时馀邪
犹伙，公之说未得尽施。然大统中兴，议论一正于今，
学者知荆舒祸本，而有不屑焉。则公之息邪说，距诐
行，放淫辞，以承孟氏”者，其功岂不大哉！是宜列之学
宫，使韦布之士知所尊仰，而况公旧所临，流风善政
之及祀事，其可缺乎？浏阳实潭州属邑。绍圣初，公尝
辱为之宰。岁饥，发廪以赈民，而部使者以催科不给
罪公，公之德及邑民也深矣。后六十有六年，建安张
公才邵来为政，慨然念风烈，咨故老，葺公旧所为飞
鸿阁，绘像于其上以示后，以慰邑民之思去而不忘
也。又六年，贻书俾记。栻！生晚识陋，何足以窥公之蕴？
惟公师事河南二程先生，得《中庸》鸢飞鱼跃之传于
言意之表，践履纯固，卓然为一世之儒宗，故见于行
事，深切著明如此。敢表而出之，庶几向慕之万一云
尔。